Gedagte vir die dag:  Jy het sý DNSFoto: pixabay.com Dit het Ek vir julle gesê sodat julle my blydskap mag ervaar en julle blydskap volkome kan wees. (Johannes 15:11) Besef jy dat jy deel is van God se DNS? Jy ís. Hy het dit self gesê! Ek is die ware druiwestok en my Vader is die tuinier. Julle is reeds skoon gesnoei deur die boodskap wat Ek met julle gedeel het. Julle moet aan My verbonde bly soos Ek aan julle. (Joh. 15:1, 3-4) Die metafoor van die druiwestok (Jesus) en ons, wat sy lote is, sê baie duidelik dat ons ’n onlosmaaklike eenheid met Hom vorm. Dieselfde sap wat in dié Druiwestok is, vloei in sy lote. Die goedheid en liefde wat in Jesus is, is dus outomaties ook in my en jou – die klein takkies wat uit Hom spruit. Daarom kan ons, selfs al voel ons maar broos in ons takkie-wees, glo dat sy krag in ons kan werk. Dat ons deur Hom vrug kan dra waardeur mense Hóm kan sien. Hoor dit vandag: Jy is deel van God. En God is deel van jou. Hy het jou reeds skoon gesnoei, jou onlosmaaklik in Hom geplant en aan jou sý soort lewe gegee. Daarom kan jy méér doen as wat jy dink. Wingerdstok, hou my ín U geplant. Onlosmaaklik.